  Наталья Тетерина 18-20 куарусёнэ «Лудорвай» музей-заповедникын этнографияя «Часом с квасом»: Урал но Волга котырысь калыкъёслэн лулчеберетазы юонъёслэн интызы» III калыккуспо симпозиум ортчоз. Ужрадэ Удмуртиысь, Москваысь, Санкт-Петербургысь, Самараысь, Уфаысь, Чебоксарысь, Пермьысь, Казаньысь, Кунгурысь, Сыктывкарысь, Эстониысь, Парижысь, Ирландиысь но Венаысь тодосчиос люкаськозы, ивортэ музейлэн пресс-службаез. Форумлэн ужаз Россиысь тодосъя академилэн Урал ёзэтысьтыз Историяя кылъя но литературая удмурт институтысь, Удмуртиысь университетъёсысь тодосчиос, аспирантъёс, студентъёс, Глазкарысь шаертодонъя музейысь но элькунлэн Йӧскалык музейысьтыз ӧнерчиос пыриськозы.  Симпозиумын калык юонъёслэн пӧртэмлыксы, соосты лэсьтон амалъёс, юонлэн нуналмысь кутӥськемез но йылолъёсын интыез сярысь вераськозы. Форумлэн ужпумез – интыосын но нимаз калыкъёслэн сиён-юон сямъёссылэсь дунлыксэ эскерон.  Озьы ик ужрадын калык юонъёсъя мастер-классъёс чакламын. Удмурт сурез лэсьтыны Башкортостанысь, Татышлы ёросысь Уразгильды черкогуртысь Лилия Гараева дышетоз. Нош сюкась но гордкушман сюкасез «Лудорвай» музей-заповедникын ужасьёслэн рецептсыя лэсьтозы. Со сяна, Симпозиум дыръя музейын Россиысь суредасьёслэн огазеяськонзылэн ёзчиезлэн, Москваысь педагогикая кун университетысь профессорлэн но этнографлэн Анна Шевцовалэн «Удмурт тетроморф» адӟытонэз ужалоз. 18-тӥ куарусёнэ ужрадэз усьтозы Глазкарысь шаертодонъя музейлэн «Кабачи» дӥсь театрез, «Юонъёс удмуртъёслэн лулчеберетазы» адӟытон но Бесерман усадьбаен тодматон. Тегъёс: Лулчеберет Удмуртия Лудорвай удмуртъёс удмуртъёслэнбляксы сиён-юонъёс йӧслыкъёс Тодос  